CELEX: C2005/281/45
Language: el
Date: 2005-11-12 00:00:00
Title: Υπόθεση T-315/05: Προσφυγή της 11ης Αυγούστου 2005 — ADOMEX International B.V. κατά Επιτροπής

12.11.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 281/24
            
         Προσφυγή της 11ης Αυγούστου 2005 — ADOMEX International B.V. κατά Επιτροπής
   (Υπόθεση T-315/05)
   (2005/C 281/45)
   Γλώσσα διαδικασίας: η ολλανδική
   Διάδικοι
   
      Προσφεύγουσα: ADOMEX International B.V. (εκπροσωπούμενη από τους δικηγόρους G. Van der Wal και T. Boesmans)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   
               —
            
            
               Ακύρωση της αποφάσεως C(2005) 592 τελικό της Επιτροπής, της 16ης Μαρτίου 2005, στην υπόθεση N 372/2003·
            
         
               —
            
            
               καταδίκη της Επιτροπής στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφεύγουσα είναι εισαγωγέας και χονδρέμπορος ειδών ανθοκομίας και ασχολείται ως επί το πλείστον με την εισαγωγή στις Κάτω Χώρες και την περαιτέρω επεξεργασία διαφόρων ειδών διακοσμητικών φυλλωμάτων, προερχομένων κυρίως από τρίτες χώρες.
   Η προσφεύγουσα βάλλει κατά της αποφάσεως της Επιτροπής να μην εναντιωθεί στην τροποποίηση μιας ενισχύσεως υπέρ της ανθοκομίας που είχε εγκριθεί στις υποθέσεις N 766/95 και NN 84/00. Η ενίσχυση αυτή αφορά έναν κανονισμό με τον οποίο καθιερώθηκε μια επαγγελματική εισφορά για είδη ανθοκομίας την οποία επέβαλε το Productschap Tuinbouw, ένα τμήμα της σχετικής ολλανδικής επαγγελματικής οργανώσεως η οποία αποτελεί νομικό πρόσωπο δημοσίου δικαίου.
   Προς στήριξη της προσφυγής της, η προσφεύγουσα ισχυρίζεται ότι η Επιτροπή κακώς δεν εξέτασε αν η επίμαχη ενίσχυση είναι συμβατή με την κοινή αγορά και αν αντίκειται στα άρθρα 23 ΕΚ και 25 EΚ. Η προσφεύγουσα θεωρεί ότι επομένως πρόκειται για παράβαση της κατά το άρθρο 253 EΚ υποχρεώσεως αιτιολογήσεως.
   Η προσφεύγουσα διατείνεται περαιτέρω ότι η προσβαλλόμενη απόφαση αντίκειται στα άρθρα 23 ΕΚ και 25 EΚ. Κατά την προσφεύγουσα, η εγκεκριμένη από την Επιτροπή ενίσχυση δεν αποτελεί εσωτερικό φόρο υπό την έννοια του άρθρου 90 EΚ, αλλά επιβάρυνση ισοδυνάμου αποτελέσματος με τελωνειακό δασμό υπό την έννοια των άρθρων 23 ΕΚ και 25 EΚ. Το συμπέρασμα αυτό συνάγεται τόσο από το γεγονός ότι η επιβάρυνση δεν πλήττει εξίσου τα εγχώρια και τα εισαγόμενα προϊόντα, στο ίδιο στάδιο επεξεργασίας και για την ίδια αιτία, όσο και από το γεγονός ότι δεν υπάρχει ανάλογη ή ανταγωνιστική εγχώρια παραγωγή των πληττομένων προϊόντων εισαγωγής, οπότε δεν μπορεί να γίνει λόγος για σύστημα εσωτερικών φόρων.
   Επίσης, κατά την προσφεύγουσα, η απόφαση της Επιτροπής είναι ακατανόητη, ή τουλάχιστον ανεπαρκώς αιτιολογημένη, οπότε αντίκειται στο άρθρο 253 EΚ. Η προσφεύγουσα ισχυρίζεται ότι, στην προσβαλλομένη απόφαση, η Επιτροπή παραπέμπει σε παλαιότερες αποφάσεις οι οποίες είναι αναιτιολόγητες ή με τις οποίες η Επιτροπή ενέκρινε εντελώς άλλες επιβαρύνσεις από εκείνη η οποία αξιολογήθηκε στην προσβαλλομένη απόφαση. Επιπλέον, η Επιτροπή υπέπεσε σε πρόδηλη πλάνη περί τα πράγματα, μεταξύ άλλων, με το να διαπιστώσει στην προσβαλλομένη απόφαση ότι η επίμαχη επιβάρυνση δεν επιβάλλεται σε εισαγόμενα προϊόντα.
   Τέλος, η προσφεύγουσα προβάλλει ότι, αν και ήταν ενδιαφερόμενη, δεν της δόθηκε η δυνατότητα να υποβάλει τις παρατηρήσεις της, οπότε δεν μπόρεσε να ασκήσει τα διαδικαστικά δικαιώματα που της παρέχει το άρθρο 88, παράγραφος 2 ΕΚ.